Christian Juhl (EL), 2014-01-23:
Der er mange gode ting i redegørelsen, som vi i Enhedslisten er enige i.
Her har vi de vigtigste aktører, og her er de oprindelige folk med ved bordet, ganske vist som observatører.
Det er regeringen enig i, jævnfør redegørelsen, men det er vigtigt at holde fast i.
Det er vigtigt, at vi styrker de oprindelige folks rettigheder, og derfor bør regeringen kæmpe for, at vi i Nordisk Råd udtaler vores klare støtte til FN's erklæring om oprindelige folks rettigheder.
En af de vigtige rettigheder er retten til at blive hørt og taget med på råd, inden der foretages investeringer eller andre tiltag, som kan forstyrre den sårbare natur og de sårbare samfund.
Det er også vigtigt at styrke rigsfællesskabets repræsentation i alle dele af det arktiske samarbejde, således at repræsentanterne fra Færøerne og Grønland er med ved bordet og inddraget fuldt ud.
Det har vi diskuteret før, men vi er jo nødt til at understrege det igen.
Det er også vigtigt, at vi styrker samarbejdet inden for Norden i forhold til Arktis, jævnfør det vedhæftede samarbejdsprogram.
De nordiske lande har mange fælles interesser især i forhold til at sikre en fredelig udvikling i Arktis.
Nu nævnte Venstres ordfører, at det søreme var godt, at vi fik en liste over, hvor vi kunne handle fælles isenkram ind til forsvaret.
Jeg så nu hellere en fælles plan for nedrustning på området frem for mere indkøb af militært isenkram.
Så kunne vi i stedet bruge pengene til noget andet og noget bedre, f.eks. overvågning og den slags.
Der er allerede tegn på begyndende militær oprustning i det arktiske område.
Det er en farlig udvikling.
Jeg nævnte det forleden under den sikkerhedspolitiske debat og vil gerne nævne det igen.
Vi er meget kede af og kritiske over for, at udenrigsministeren ser ud til at have opgivet kampen for Arktis som atomvåbenfri zone.
Det er helt uforståeligt, da det jo står i regeringsgrundlaget.
Jeg er på det område tilhænger af ikke at bryde løfter.
Vi vil i hvert fald bakke op, hvis det kommer til en afstemning om den slags.
Man skal aldrig lade være med at have visioner om en bedre udvikling, fordi nogle i en kortere periode ikke lige er med.
Det er jo altid vigtigt, at nogle går foran, at nogle holder fast i de vigtige visioner om at fjerne atomvåben, især i en afgørende periode, hvor man skal tilrettelægge, hvordan trafikken og aktiviteterne skal være i så vigtigt et område.
Danmark skal gøre mere for at beskytte miljøet i Arktis.
Der er en stor trussel i form af øget turisme med krydstogtskibe, og der er fare for forlis, hvor tusinder af mennesker ikke kan reddes.
Vi mener ikke, at beredskabet er tilstrækkeligt, selv med de nye forbedringer.
Det har Rigsrevisionen også været stærkt kritiske over for.
Vores forslag er, at vi tredobler beredskabet over en 6-årig periode frem til 2020, gerne finansieret af penge fra planerne om indkøbet af de nye og ganske overflødige kampfly.
Det samme gælder faren for en større miljøkatastrofe i form af olieudslip.
Derfor bør der ikke bores efter olie i isfyldte farvande, før dette beredskab er på plads. Så lidt om Østersøsamarbejdet: Vi bør styrke samarbejdet i Norden og med østersølandene for at bekæmpe menneskehandel og social dumping.
Emnet er sjældent oppe på de mange konferencer, der er listet op i redegørelsen.
Der er mere snak om forsyningssikkerhed og den slags ting, og det er også vigtigt, men hvis vi skal se lidt længere ud i fremtiden, er det jo vigtigt, at vi netop siger, at den vedvarende energi skal på banen i også de samarbejder, vi har f.eks. om Østersøen.
I 1980'erne arbejdede vi for dannelsen af Østersøen som atomvåbenfri zone for nu lige at gentage et af temaerne.
Vi trænger til en revitalisering af den debat, en fælles indsats for at fjerne flere våben i det her område.
Det burde have været en selvfølge i 1989, da muren faldt.
Det blev det ikke, men det er stadig væk en god idé, og jeg er varm tilhænger af Aksel Larsens tema i en gammel valgkamp, dengang jeg var meget ung.
Den hed »Afrust vort land«.
Vi kunne jo starte med at nedruste en smule rundtomkring, hvor vi har et godt samarbejde med nogle lande, der har alt, alt for mange våben på denne klode.